Ommeswaai in Jantjies-saak‘n Argieffoto van Elton Jantjies op die OR Tambo Internasionale Lughawe nadat die Springbokke die Wêreldbeker in 2019 gewen het. (5 November 2019) (Foto: Verskaf) Die klag van kwaadwillige saakbeskadiging en oortreding van die Lugvaartwet teen die Springbok-flank Elton Jantjies is vir eers teruggetrek. Dit is nadat Jantjies onderneem het om die skade te betaal wat aan die vliegtuig aangerig is. Jantjies (31) is aangekeer kort nadat hy in Mei op ŉ vlug van Emirates‑lugredery van Turkye in Suid-Afrika aangekom het. Hy het kort daarna in die Kempton Park-landdroshof verskyn. Die klag is in dieselfde hof teruggetrek. “Die senior staatsaanklaer van die betrokke landdroshof het ná sorgvuldige oorweging besluit om die klag voorwaardelik terug te trek terwyl gewag word op bevestiging dat Jantjies wel betaal het vir die skade wat aan die vliegtuig aangerig is,” het Phindi Mjonondwane, woordvoerder van die Nasionale Vervolgingsgesag, Vrydag gesê. Maroela Media het vroeër berig bemanningslede het tydens die vlug klagtes oor ŉ passasier in besigheidsklas ontvang wat passasiers en bemanningslede glo gevloek het. Jantjies het glo ook ŉ TV-skerm en gloeilamp aan boord van die vliegtuig gebreek toe hy beveel is om na sy sitplek terug te keer. Dít nadat hy glo ŉ glas in die besigheidsklas-uitstrekgebied gebreek het. Die losskakel het glo sy vinger in die proses met die gebreekte glas gesny.